
Dunaszekcső Községi Önkormányzat Képviselő-testülete
9/2007.

Jegyzőkönyv
Készült a Dunaszekcső Községi Önkormányzat Képviselő-testülete 2007. június 1. napján megtartott üléséről.

Jelen vannak:

	Faller János
	polgármester

	Hetényi Ádámné
	alpolgármester

	Bokor Zoltánné

Kulutácz Zoltán

Metz Judit
	

	Prucs András
	

	Sándor József Benedek
	

	Szabó Gergely
	képviselők


Pest Éva körjegyző 

1.napirendi ponthoz: Heimrich Anita családsegítő

4.napirendi ponthoz: Pappné Dobos Ildikó a Vendégváró Egyesület elnöke

Igazoltan távol: Tóth András

Faller János polgármester megállapítja, hogy az ülés határozatképes, mert a megválasztott 10 fő képviselő közül 9 fő az ülésen megjelent. Javaslatot tesz az ülés napirendi pontjaira, melyeket a testület további javaslat nélkül az alábbiak szerint elfogad:

1.) Beszámoló az önkormányzat 2006.évi családsegítő és gyermekvédelmi feladatainak ellátásától

      Előterjesztő: Pest Éva  körjegyző, Heimrich Anita családsegítő

2.) Lejárt határidejű határozatokról, a két ülés között történt fontosabb eseményekről

      Előterjesztő: Faller János polgármester

3.) Ingatlanok adásvétele, cseréje
      Előterjesztő: Faller János polgármester

4.) „Sütő-főző Fesztivál”

Előterjesztő: Pappné Dobos Ildikó a Vendégváró Egyesület elnöke, a Baranya Megyei Falusi Turizmus Közhasznú Szövetség elnökségének tagja, Faller János polgármester

5.) Iskolabusz vásárlására javaslat
Előterjesztő: Miskolczi Imréné ÁMK igazgató

Zárt ülésen: 

Vissza nem térítendő támogatás iránti kérelem

Előterjesztő: Faller János polgármester

NAPIRENDI PONTOK TÁRGYALÁSA

1.napirendi pont: (Írásos előterjesztés a jegyzőkönyv melléklete.) Heimrich Anita családsegítő: A beszámolóját Emmert Józsefné előző évi munkája alapján készítette, hiszen 2007.01.01-től dolgozik csak a Családsegítő és Gyermekjóléti Szolgálatnál. Mohácson lakik, 2004-ben végezte el a tanítóképzőt. A tanulás után súlyos fogyatékosokkal foglalkozott, majd megpályázta a családsegítői munkakört. A körzethez tartozik még Geresdlak, Maráza, Somberek, Görcsönydoboka. 

A Gyermekjóléti Szolgálat 2005.január 1-től szociális információs rendszert működtet, 2005.szeptemberétől pedig ellátja a kapcsolattartási feladatokat a rendszeres szociális segélyezettekkel, életvezetési, jogi és pszichiátriai tanácsadást működtet. 
Faller János polgármester: A Szolgálat széleskörű tevékenységet lát el, melyet a helyi önkormányzatoknak, hivataloknak támogatni kell.

Pest Éva körjegyző: A családsegítővel nagyon jó a kapcsolat, folyamatos az együttműködés. Sajnos a jelzőrendszer nem úgy működik, mint ahogy annak kellene, de a jobbulás minden erőfeszítés ellenére is elmarad. Ha működne a jelzőrendszer, sokkal hamarabb tudna a családsegítővel a családokért, gyerekekért tenni. Szükség lenne a pedagógusok, orvosok, védőnő közreműködésére, de sok esetben még egy szomszéd is a jelzőrendszer része lehetne. 

Több kérdés, hozzászólás nem volt, a testület 9 szavazattal 0 ellenében a következő határozatot hozta:

 37/2007.(VI.01.) Kt.számú határozat

az önkormányzat gyermekjóléti és gyermekvédelmi feladatinak ellátásától

A képviselő-testület a családsegítő és gyermekjóléti feladatok 2006.évi ellátásáról szóló beszámolót elfogadja.

2.napirendi pont: Faller János polgármester: Az OLLE programban sajnos nem járt az önkormányzat sikerrel. A megkapott árajánlat annyira magas, hogy annak alapján semmiképpen nem vehet benne részt Dunaszekcső. A rendelkezésére álló információ szerint egyre több település visszalép a részvételtől. A Baranya Megyei Labdarúgó Szövetségnek levelet írt, melyben kifogásolta a túlzott árajánlatot. 

A salakpályánk 1978-ban épült, ha műfüves lehetne, akkor kicsit modernizálódnánk, és sokkal egészségesebb is lenne, hiszen egyre több az asztmás gyerek. Úgy érzi, hogy a megvalósításról nem kell lemondani, mert már kapott egy 12 millió+ÁFA-s ajánlatot. Informálódik még, beszerez 3-4 árajánlatot. Ha lesz benne kedvező, akkor meg is valósíthatjuk. 

Április 15-től a gázkészülékek karbantartására szóló szerződést közös megegyezéssel felmondta a vállalkozóval, új szerelőt kell keresni.

A karate csapat átvette az önkormányzati támogatást, melyet felhasználtak a versenyükhöz, mely igen jó hangulatban zajlott le.

A Katasztrófavédelem megyei Igazgatósága kereste meg, mert az idei évben a megyei gyakorlatot Dunaszekcsőn szeretnék megszervezni. Imitált gyakorlat lesz az 56-os főút mellett, veszélyes anyagot szállító teherautó ütközik egy személygépjárművel. Az önkormányzatnak is fel kell készülnie a feladatra, a polgármester a helyi védelmi bizottság vezetője. A stábot fel kell állítania addigra, ezzel egyidőben pedig a saját védelmi tervet is felül kell vizsgálni. 
A Terranova képviselője járt az önkormányzatnál, kedvező ajánlatot adva. 

Prucs András: Az ajánlat értelmében ingyen biztosítja a cég a gördülőszemcsés vakolatot a sportpályán lévő öltözőépület felújításához. Ennek fejében reklámtábla felállítását kéri.

Faller János: Évek óta nem lett költve az épületre, ez most komoly segítséget jelent.

A Templom tér kivitelezésére 44 millió forintos árajánlatot kapott, amely nagyon nem kedvező. A jövő hétre újabb két árajánlatot vár. 

Az elmúlt ülésen döntött a testület a Közkincs pályázatról. Felkéri Bíró Zsoltot, hogy ismertesse a jelenlegi helyzetet.

Bíró Zsolt: A Közkincs pályázat során ifjúsági közösségi teret lehet kialakítani, azt berendezni. A pályázatra az ifjúsági klub felújításával pályázott az önkormányzat. 10%-os önerő kell hozzá, amely a mi esetünkben 500.000 Ft-ot jelent, mert a teljes költségvetés 5 millió forint. Összesen 100 millió forint van a pályázati alapban, és ez elszomorítóan kevés. Az esély a nyerésre nem sok.

Faller János: Az önerő saját munka is lehet, és ez igen fontos. Bízzunk abban, hogy a hosszú évek elutasító folyamata után nyerünk is már pályázaton. Fontos lenne a helység kialakítása a fiatalok kulturált szabadidő eltöltéséhez. 

További hozzászólás nem volt, a testület 9 szavazattal 0 ellenében a következő határozatot hozta: 

38/2007.(VI.01.) Kt.számú határozat

a lejárt határidejű határozatokról és a két ülés között történt fontosabb eseményekről

A képviselő-testület a lejárt határidejű határozatokról és a két ülés között történt fontosabb eseményekről szóló beszámolót elfogadja.

3.napirendi pont:  Faller János polgármester: A régi szeméttelepnél még  mindig rendezetlenek a földtulajdonok. Megkereste az ingatlantulajdonosokat az önkormányzat vételi ajánlatával, erre azonban a mai napig nem jelentkeztek, így tehát erről majd később kell döntenie a testületnek. 
Tárgyalásokat folytatott a dunaszekcsői belterületi 1490, 1491 és 1496 hrsz-ú ingatlanok – kb ¼ ha – tulajdonosával is a földterületek önkormányzat által történő megvásárlása érdekében. Úgy tűnik, hogy az adásvételnek nem lesz akadálya. 
Szabó Gergely: A művelési águk rét, legelő lehet, valójában szinte használhatatlan terület. Javasolja, hogy az önkormányzat 50.000 Ft-ot ajánljon fel a három terület áraként. 

Faller János: Fontosnak tartja, hogy a tulajdonosok által nem művelt területeket az önkormányzat megvásárolja, ezzel azt is eléri, hogy egybefüggő, tömbösített területek lesznek. Ezeknek a területeknek a művelési ága beépítetlen terület, de valójában egy elhanyagolt, füves, bokros terület.
Több hozzászólás nem volt, a testület 9 szavazattal 0 ellenében a következő határozatot hozta: 

39/2007.(VI.01.) Kt.számú határozat

ingatlanok vásárlásáról
A képviselő-testület az önkormányzati földtulajdonok gyarapítása érdekében meg kívánja vásárolni a dunaszekcsői belterületi 1490 hrsz-ú „beépítetlen terület” megjelölésű 1239 m2 nagyságú, az 1491 hrsz-ú „beépítetlen terület” megjelölésű 638 m2 nagyságú, és az 1496 hrsz-ú „beépítetlen terület” megjelölésű 633 m2 nagyságú ingatlanokat összesen 50.000 Ft értékben.
Határidő: azonnal

Felelős: Faller János polgármester

4.napirendi pont:  Faller János polgármester: A Baranya Megyei Falusi Turizmus Közhasznú Szövetség megkeresését valamennyi képviselőnek írásban megküldte. Szóbeli kiegészítésre felkéri Pappné Dobos Ildikót, a Szövetség elnökségének tagját. 
Pappné Dobos Ildikó: A Szövetség 1999-ben alakult, 2002 óta lett a tagja. A Szövetség célja olyan országos rendezvények megszervezése, amely akár nemzetközi szinten is elősegíti a vendégvárókat. Az első cél a budapesti bemutatkozás volt. Aztán jött az ötlet a „sütő-főző fesztiválról”. Az elmúlt évben Hosszúhetényben került megrendezésre az első. Dunaszekcsőről 20 fő vett részt a rendezvényen, ahol 120 fő részére vacsoráztatást vállaltak fel. A rendezvény egésznapos volt, és a háttérmunkában is részt vettek. A Szövetség úgy döntött, hogy a következő rendezvény helyét megpályáztatja, ezért került sor a megkeresésre, melyet 7 település kapott meg. Fontos tudni, hogy a Szövetség pályázni fog a rendezvényre, és mire annak eredménye lesz, el fogják dönteni, hogy melyek település lesz a rendezvény helye, vagyis melyik tette a legjobb ajánlatott. A képviselő-testületnek kell eldöntenie, hogy feltudja-e vállalni az idei évi költségvetése terhére a szükséges önerőt. 
Faller János: Az eredeti tervekhez képest változott az önkormányzati részvétel mértéke, hiszen csak a helyet kérte a Szövetség, és arról volt szó, hogy az önkormányzat fog pályázni.

Metz Judit: Ez csak egy egynapos rendezvény. Az önerő mértékét sokallja, hiszen ugyanannyi, mint a Közkincs pályázat önereje. 

Bokor Zoltánné: Mi a hozadéka a falunak ebből a rendezvényből?

Pappné Dobos Ildikó: A falu hírnevének öregbítése mindenekelőtt. A rendezvényen a média képviselteti magát, fontos reklám lehetne. A rendezvény nem belépőjegyes, tehát ilyen bevételre nem lehet számítani. Vehetjük marketing fogásnak a turizmus fellendítéséhez. Ismerve az önkormányzat költségvetését, mondhatja a testület azt is, hogy idén nem vállalja fel a rendezvényt. És arra sincs garancia elfogadó döntés után sem, hogy pont Dunaszekcső kapná meg a szervezés jogát. 
Sándor József: Van elfogadott költségvetés, melyben nincs keret erre a rendezvényre, tehát nem támogatja az elfogadását. 

Kulutácz Zoltán: Úgy gondolja, látva az esélyes települések listáját, hogy Dunaszekcső hátrányból indulna. Javasolja, hogy a következő évben induljon a község, a költségeket előre be kell tervezni a költségvetésbe.
Szabó Gergely: Mindegyik település sokkal jobb pénzügyi helyzetben van, mint Dunaszekcső, a település hátránya nagy.

Pappné Dobos Ildikó: Járt valamennyi településen. Egyik sem tud olyan környezetet – park, művelődési ház – biztosítani a rendezvény helyszínéül, mint Dunaszekcső. És ez előnyt jelent. 
Faller János: Ha most nem tudja a feltételeket biztosítani az önkormányzat, és ezért nem jelentkezik a rendezvény lebonyolítására, akkor az nem fog hátrányt jelenteni a következő évben?

Pappné Dobos Ildikó: Semmiféle hátrányt nem jelenthet az önkormányzatnak, ha most nem jelentkezik.

Faller János: A költségvetés ismeretében, valamint a betervezett feladatok kedvezőtlen árajánlatai miatt az idei évben az önkormányzat nem tudja vállalni a rendezvényhez szükséges önerőt. 

További hozzászólás nem volt, a testület 9 szavazattal 0 ellenében a következő határozatot hozta:

40/2007.(VI.01.) Kt.számú határozat

a „Sütő-Főző Fesztiválról”

A képviselő-testület a Baranya Megyei Falusi Turizmus Közhasznú Szövetség által a „II.Országos Sütő-Főző Fesztivál” rendezvény megtartására kiírt együttműködési feltételeket a 2007.évi költségvetése terhére nem tudja felvállalni, ezért a közreműködési szándékáról Dunaszekcső község Önkormányzata lemond.
Határidő: azonnal

Felelős: Faller János polgármester

5.napirendi pont:  Miskolczi Imréné ÁMK igazgató: Kéréssel-ötlettel jött a testület ülésére. Az intézmény pedagógiai programjában szerepel az úszás oktatás. Az iskola tanulóit rendszeresen viszik is oktatásra. Ezenfelül a német nemzetiségi oktatás céljai között szerepel a rendszeres színházlátogatás, kirándulás. Az intézmény dolgozóval együttgondolkodva jött az ötlet a buszvásárlásra. A jármű az egész község érdekeit is szolgálhatná. Átadásra került Mohácson a fedett uszoda, a tanulókat most már nagyobb rendszerességgel lehetne vinni a közeli városba. A gyerekek csoportosan országos versenyekre járnak, a szállításuk is megoldódhatna. Egész évre előre tervezhetnének kötelező és szabadidős tevékenységet, ha rendelkezésre állna a szállítóeszköz.
Faller János: Örül a felvetésnek, mert mindenekfelett a legfontosabb az egészséges életmódra nevelés. Az úszást ebben a községben kiemelten fontosnak tartja a Duna parti fekvés miatt. Legalább heti egy alkalommal ki kellene bérelni az uszodát. Szívügye a jármű, mert a mobilitás az egyik legfontosabb elem az előrejutásban. Használt busz megvásárlásában is lehet gondolkodni.
Miskolczi Imréné: Ha az intézményfenntartó társulás létrejön, akkor a gyerekek szállítása miatt lehet pályázni is iskolabuszra.

Hetényi Ádámné: Nem híve a használt jármű megvásárlásának.

Szabó Gergely: Jelenleg új jármű megvásárlására nincs az önkormányzatnak pénze, és azt sem szabad elfelejteni, hogy annak vannak fenntartási költségei is.

Bíró Zsolt: Azonnali megoldásként inkább vállalkozóval kellene szerződést kötni. 

Ha meglenne a busz, már a Lugio napok kiadási költsége is kevesebb lehetne. Ha egyéb szállítási feladatokat is felvállalna az önkormányzat, akkor még bevétele is származhatna belőle. 

Faller János: Vannak a községben olyan gépjárművezetők, akik szívesen vállalnák a feladatot.

Bokor Zoltánné: Ha hetente kétszer menne a busz, már megtérülne a kiadás. A folyamatos kihasználtságát meg kell szervezni.

Bíró Zsolt: Ki kell kalkulálni a km árat, ehhez információt kell gyűjteni.

Faller János: Más települések vezetőitől hallotta, hogy általában 100 Ft/km a díj.

Hetényi Ádámné: Feltétlenül díjért vállalja az önkormányzat a szállítást, ne ingyenes legyen.

Sándor József: A buszt meg kellene vásárolni, és akár azonnal bérbe kellene adni, ez is megoldás lehetne.
Faller János: Javasolja, hogy azonnal ne döntsön a testület, egyrészt mert meg kell szerezni a tervhez a pénzügyi hátteret, másrészt alaposan át kell gondolni a hasznosítást, és ehhez több információt kell összegyűjteni. 
A javaslattal valamennyi képviselő egyetértett, a testület zárt ülésen folytatta a napirend tárgyalását.

Kmf.

Faller János
Pest Éva 

        polgármester
körjegyző

